Nóg ŉ familielid sterf ná polisieman losbrandArgieffoto Die dodetal het gestyg nadat ŉ polisiebeampte van Limpopo oor die naweek vyf familielede geskiet het, voor hy glo sy eie lewe geneem het. Lt.kol. Moatshe Ngoepe, provinsiale polisiewoordvoerder, het Maandag gesê die dodetal staan nou op drie ná die skietvoorval wat Saterdag omstreeks 22:25 in die Lusaka-nedersetting in Ritavi buite Tzaneen plaasgevind het. Maroela Media het vroeër berig die 37-jarige konstabel het vermoedelik ná ŉ rusie sy meisie se 53-jarige pa in die kop geskiet. Hy is op die toneel dood. Die konstabel het daarna sy 27-jarige meisie, haar 51-jarige ma, en haar jonger suster (22) en broer (24) geskiet en gewond voor hy sy eie lewe geneem het. Die slagoffers is na ŉ nabygeleë hospitaal geneem waar die jong man Sondagaand aan sy beserings beswyk het. Die drie vroue is steeds in die hospitaal. Ngoepe het gesê die beampte se vuurwapen is op die toneel langs sy liggaam gevind. Die oorledenes se identiteite is intussen bekend gemaak. Die polisiebeampte, konst. Ronald Maluleke, was verbonde aan die Haenertsburg-polisiestasie. Die twee mans wat dood is, is Mishack Baloyi, die pa van Maluleke se meisie, en Pegeant Masondo, haar broer. Volgens Ngoepe is die motief vir die voorval huishoudelike geweld.